《铁佛颂与刘念兹》
清代·成鹫

金佛不渡炉，木佛不渡火。泥佛不渡水，真佛内里坐。

真体显真如，幻花成幻果。识得本来人，真幻无不可。

大冶良工用意深，铸出西来古佛心。千里万里一条铁，天上天下无知音。

偶然垂手入廛去，灵山久别惊相遇。携手长歌归去来，青莲坐断红尘路。

红尘路上置身高，百城烟水来方袍。相逢拂拭开生面，金光丈六生蓬蒿。

日面佛，月面佛，无我无人亦无物。点将顽铁成精金，净檀解作波罗蜜。

由我住，由我来，百千三昧一门开。直入千山万山去，东林回首忆宗雷。

火可寒，冰可热，古貌古心如钝铁。不应忘却补金人，到处眉毛互厮结。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。